﻿ Karanténkoncert a nemzetközi jazznapon | Magyar UNESCO Bizottság
2020-04-29 09:27:00
Karanténkoncert a nemzetközi jazznapon
A Harmónia Jazzműhely 2020. április 30-án - a nemzetközi jazznap alkalmából kivételesen csütörtökön - 20:00 órai kezdettel Urbán Orsi-Kollmann Gábor duó karanténkoncerttel lepi meg a nagyérdeműt!
"E nemzetközi jazznap sajátos körülményei között, míg a világ a COVID-19 pandémiával szembesül, a zene összehozza az embereket és segít életben megőrizni a reményt" nyilatkozta Audrey Azoulay, az UNESCO főigazgatója a nemzetközi jazznap alkalmából.
URBÁN ORSI Magyarország egyik legjobb jazzénekesnője. Természetes, délies kisugárzású jelenség. Sajátos, mély és erőteljes hangszínével varázslatos hangulatot teremt. Számos zenekarban is hallható. Különböző produkciókban vet, illetve vesz részt vendégművészként (pl. Budapest Jazz Orchestra, Pege Aladár, Benkó Dixieland Band). Orsi 2012-ben adta ki Mindig játék című - Fonogram-díjra is jelölt - saját szerzői lemezét, amely az énekesnő egyedi hangjára és stílusára fókuszál. Előadó-művészetének jellemzője, hogy sokféle zenei stílusban megmutatkozik, a swingen át a big band zenén keresztül a latin örökzöldekig. Zenekarával számos fesztiválon és klubban felléptek már. Mint szólista az idén kapott meghívást a legendás londoni 606 Clubba, de ez a kiválónak ígérkező fellépés most a járvány miatt halasztódik.
A szaxofonos KOLLMANN GÁBOR (civilben Urbán Orsi férje) a magyar jazzvilág egyik meghatározó személyisége. Nem csak első osztályú exponense hangszerének, de kiváló tanára is. Emellett ő a már számos világsztárral játszott Budapest Jazz Orchestra zenei igazgatója, egy nevét viselő világszintű kvintett vezetője és a szóban forgó koncert esetében egyáltalán nem mellesleg, az Urbán Orsi Quartet alapító tagja, aki Orsival hihetetlen zenei szimbiózisban működik. Duettjeik csak kidomborítják a fantasztikus összhangot e két élvonalbeli zenész között.
További információk a MagyarJazz honlapján érhetők el.
Valamint közvetítik a MagyarJazz weboldalán is:
https://magyarjazz.hu/